
RAPORT
asupra Proiectului de Lege  pentru aprobarea Ordonanţei de urgenţă a Guvernului nr.96/2007 privind adoptarea unor măsuri referitoare la alegerile pentru Parlamentul European din anul 2007
                    În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în procedură de urgenţă, cu Proiectul de Lege  pentru aprobarea Ordonanţei de urgenţă a Guvernului nr.96/2007 privind adoptarea unor măsuri referitoare la alegerile pentru Parlamentul European din anul 2007, trimis cu adresa nr. PL x 908 din 19 decembrie 2007, înregistrat cu nr. 31/327 din 10 martie 2009.
Senatul, în calitate de primă Cameră  sesizată, a adoptat proiectul de   lege în şedinţa din data de 10 decembrie 2007.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ  a avizat favorabil, iniţiativa legislativă, conform avizului nr. 1355/04.10.2007.
Guvernul a transmis Punctul de vedere cu adresa nr. 460 DRP din 2 februarie 2009 prin care susţine adoptarea proiectului de lege.
Proiectul de lege supus dezbaterii are ca obiect de reglementare aprobarea Ordonanţei  de urgenţă a Guvernului nr. 96/2007 privind adoptarea unor măsuri referitoare la alegerile pentru Parlamentul European din anul 2007.
 În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege  mai sus menţionat şi avizul favorabil al Consiliului Legislativ în şedinţa din  6 octombrie 2009.
Din numărul total de 24 de  membri ai Comisiei juridice, de disciplină şi imunităţi au participat la şedinţă  21 deputaţi.
La dezbateri a participat, în calitate de invitat, domnul director Cristian Leahu, director în cadrul Autorităţii Electorale Permanente.
 
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor adoptarea proiectului de lege pentru aprobarea Ordonanţei de urgenţă a Guvernului nr.96/2007 privind adoptarea unor măsuri referitoare la alegerile pentru Parlamentul European din anul 2007.
În raport de obiectul şi conţinutul său, proiectul de lege  face parte din categoria legilor organice.
PREŞEDINTE,                                              SECRETAR,
           Daniel BUDA                                   Gabriel ANDRONACHE
Consilier 
Paul Şerban

